St. St. Blicher

Skinsyge.

En virkelig Begivenhed

Digitaliseret af SFA-89  2012

Skulde mine Tårer trille

for hver en Jammer på Jord,

da havde jeg nok at bestille

hver Dag i det hele år.

Jeg blev født, om end ikke midt i Lyngen, så dog så nær, at jeg på tre Sider havde de brune Gulvtæpper for Øjne.

Hvilken Forandring for mig nittenårige Lyngmand, da jeg som Hovmester kom til det yndige Falster! Disse Marker med ægyptisk Kornrigdom, disse herlige Skove, så frodige, som om de var indførte fra Australien — jeg spurgte mig selv: er du virkelig i Danmark? Og så de dejlige Piger — nu er de gamle eller døde — det undrede mig næsten at høre danske Ord fra deres svulmende Læber; jeg havde ventet Græsk eller Otahejtisk. Men jeg kommer for langt fra Teksten, det er ingen Geografi, men en Kærlighedshistorie.